গর্ভাবস্থায় পর্যাপ্ত পরিমাণে বিশ্রাম নেওয়া উচিত। কিন্তু তাই বলে সবসময় শুয়ে-বসে থাকা মোটেও উচিত নয়। লম্বা সময় ধরে শুয়ে থাকা কিংবা সীমিত চলাফেরা করার কারণে রক্ত চলাচলে সমস্যা হয়ে রক্তনালীতে রক্ত জমাট বাঁধতে পারে। ডিপ ভেইন থ্রম্বোসিস এমন একটি মারাত্মক জটিলতা, যা থেকে রোগীর মৃত্যু পর্যন্ত হতে পারে। এ ছাড়া হাড় ক্ষয়, শক্তি ও মানসিক ক্ষমতা কমে যাওয়ার মতো জটিলতাও দেখা দিতে পারে।[ref id=26] তাই গর্ভাবস্থায় সবসময় শুয়ে-বসে না থেকে অন্তত নিয়ম মাফিক হাঁটাচলা করে কিংবা পছন্দের যেকোনো ব্যায়াম করে শরীর সচল রাখা উচিত। উল্লেখ্য, একটি গবেষণায় গর্ভাবস্থার শেষ ত্রৈমাসিকে নিয়মিত একটানা ৯ ঘন্টার বেশি ঘুমানোর সাথে মৃতপ্রসবের সম্পর্ক পাওয়া গিয়েছে।[ref id=27] তবে এই ব্যাপারে আরও গবেষণা করার প্রয়োজন রয়েছে। তাই আপনি যদি রাতে নিয়মিত একটানা ৯ ঘণ্টার বেশি ঘুমান, তাহলে সতর্কতাবশত একজন ডাক্তারের পরামর্শ নিন।  উল্লেখ্য, ডাক্তার যদি বিশেষ কোনো কারণে আপনাকে বেড রেস্ট বা সম্পূর্ণ বিশ্রামে থাকতে বলেন, তাহলে সেই পরামর্শ অনুযায়ীই চলার চেষ্টা করবেন।